
МОТИВИ
[bookmark: _GoBack]към проекта на Устройствен правилник на дирекциите на природните паркове в България

Съгласно чл. 161 от Закона за горите, функциите и задачите на структурите и специализираните териториални звена на Изпълнителната агенция по горите (ИАГ) се определят с устройствени правилници. Правилниците се утвърждават от изпълнителния директор на агенцията и се обнародват в „Държавен вестник“.

Причини, които налагат приемането на акта
Във връзка с възникнала необходимост от усъвършенстване на Устройствените правилници на дирекциите на природни паркове (ДПП), бе възложено на дирекция „Горско стопанство“ в ИАГ да изготви проект за актуализиране на устройствения правилник (УП) на дирекциите на природни паркове. Към момента има създадени 11 дирекции на природни паркове, всяка от които има собствен устройствен правилник. Предложението за изменение на УП на ДПП е резултат от анализ на проблемите при осъществяване на дейността на тези специализирани териториални звена (СТЗ) и на препоръка от одитен доклад за извършен одит „Ефективност при управлението на Природен парк „Витоша“ за периода от 01.01.2018 г. до 31.12.2021 г. 
Предвид факта, че функциите и задачите на отделните ДПП са еднакви, с настоящия проект се предлага приемането на един УП за единадесетте ДПП, като се отменят действащите към момента устройствени правилници. Предвижда се седалището на дирекциите да бъде определено със заповед на изпълнителния директор на ИАГ.
Отпадането на т. 38 от чл. 5 (организира специализирана група от служители на ДПП за участие в гасене на горски пожари) се налага, тъй като, съгласно чл. 6 от Наредба № 8 от 2012 г. за условията и реда за защита на горските територии от пожари, Държавните предприятия по чл. 163 ЗГ чрез ДГС/ДЛС и УОГС, МОСВ, както и общинските и частни горски структури организират система за своевременно откриване на пожари в горските територии, създават организация и участват в тяхното гасене. Изпълнителната агенция по горите (ИАГ), нейните структури и специализирани териториални звена, каквито са и ДПП, контролират изпълнението на действията, мерките и мероприятията, както и спазването на изискванията за защита на горските територии от пожари.
Актуализирани са изискванията за назначаване на директор на дирекция на природен парк, съобразно последната промяна на ЗГ, като изискуемия стаж за назначаване на директор от 7 години, става 5 години. 
Създаденият нов текст в чл. 7, регламентиращ позицията заместник-директор в дирекцията на природен парк, се налага поради изискванията на Закона за държавния служител и Кодекса на труда, а именно директорът при отсъствие – отпуск, болничен и други, може да бъде заместван само от служител по трудово правоотношение. Тези служители в ДПП, които могат да заместват директора при отсъствие, са специалисти и длъжностите им, съгласно Класификатора на длъжностите в държавната администрация, се заемат основно от лица със средно образование. В голяма част от случаите специалистите не са с лесовъдско образование и нямат компетенциите да заместват директора. Заместването на директорите от специалистите е формално и може да доведе до забавяне в изпълнението на срочни задачи и неефективна работа на ДПП. Този факт създава проблем при функционирането на администрацията на ДПП. Обикновено служителите, които йерархично и функционално се намират най-близо до общите проблеми на администрацията са държавни служители - главни и старши експерти. Това налага заместването на директора да се извършва от много по-ниско йерархически поставен служител, в сравнение с останалите, като подобни практики водят до дисбаланс в управлението на ДПП.
С промяната на срока за представяне на плана за работа на дирекцията се уеднаквява процедурата, в съответствие с останалите СТЗ (ГСС, ЛЗС). Промяната в срока за утвърждаването на годишните планове от изпълнителния директор на ИАГ, след утвърждаване на бюджета на ИАГ за съответната година, гарантира изпълнение на дейности, за които има осигурен финансов ресурс. Създаден е ред за промяна на годишния работен план по реда по който се утвърждава.
С промените в сроковете за представяне и утвърждаване на работните планове на дирекцията се отговаря на препоръката на одитния доклад за извършен одит „Ефективност при управлението на Природен парк „Витоша“ за периода от 01.01.2018 г. до 31.12.2021 г.
Проектът е изготвен в съответствие със Закона за горите и е съобразен и с утвърдения от министъра на земеделието, храните и горите образец на устройствен правилник, постъпил в ИАГ с писмо с рег. № ИАГ-4584/23.02.2021 г.

Цели
Отстраняване на пропуски, установени при практическото им прилагане и внасяне на яснота при прилагането на отделни разпоредби, както и в изпълнение на препоръка по одитен доклад за извършен одит „Ефективност при управлението на Природен парк „Витоша“ за периода от 01.01.2018 г. до 31.12.2021 г.

Очаквани резултати от прилагането на акта
Внасяне на яснота при прилагането на отделни разпоредби, както и изпълнение на препоръките по одитния доклад за извършен одит. 

Финансови и други средства, необходими за прилагането на новата уредба
За приемането на проекта не са необходими допълнителни разходи/трансфери и други плащания. Проектът на правилник не води до изменение в целевите стойности на показателите за изпълнение по програми, в това число и ключовите индикатори.
Предложеният проект не води до въздействие върху държавния бюджет.

Анализ за съответствие с правото на Европейския съюз
Проектът не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.
 
Информация за проведените обществени консултации
	На основание чл. 26, ал. 3 и 4 от Закона за нормативните актове проектът на правилник и мотивите към него са публикувани за обществени консултации на интернет страницата на Изпълнителна агенция по горите и на Портала за обществени консултации със срок за предложения и становище 30 дни.
	В съответствие с изискванията на чл. 26, ал. 5 от Закона за нормативните актове справката за отразяване на постъпилите предложения и становища от обществената консултация по проекта, заедно с обосновка за неприетите предложения, е публикувана на интернет страницата на Изпълнителна агенция по горите и на Портала за обществени консултации.

